ถอดบทเรียนไทยรับมือวิกฤตโควิด-19 สำเร็จจาก 5 ปัจจัย เตรียมแถลงประสบการณ์ต่อเวทีโลกปลายเดือนนี้
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวในการแถลงผลสรุปการจัดกิจกรรมการทบทวนการเตรียมความพร้อมกรณีภาวะฉุกเฉินทางสาธารณสุขและสุขภาพถ้วนหน้า (Universal Health and Preparedness Review (UHPR)) ซึ่งจัดขึ้นเมื่อวันที่ 21-29 เมษายน 2565 ว่า องค์การอนามัยโลก เลือกไทยให้เป็นประเทศต้นแบบลำดับที่ 3 ในการนำร่องจัดกิจกรรมนี้ ซึ่งประเทศไทยได้รับคำชมจากผู้เชี่ยวชาญองค์การอนามัยโลก ถึงนโยบายและมาตรการแนวทางการดำเนินงานดูแลประชาชน ทั้งการรักษาพยาบาลผู้ป่วยและการฉีดวัคซีนป้องกันโควิด-19 องค์การอนามัยโลก ระบุว่ายินดีสนับสนุนและร่วมทำงานกับประเทศไทย โดยขอให้ไทยจัดทำรายงาน UHPR เสนอต่อคณะกรรมการโรคติดต่อแห่งชาติ เพื่อขอความเห็นชอบรายงาน นอกจากนี้ ให้เตรียมการแถลงประสบการณ์ UHPR ในที่ประชุม World Health Assembly (WHA) ในปลายเดือนนี้ (พฤษภาค 2565) และร่วมกับอีก 3 ประเทศนำร่องในการทบทวนปรับปรุงกระบวนการ UHPR ให้ดียิ่งขึ้นก่อนนำไปใช้ในประเทศอื่นๆ ต่อไปด้าน นพ.จอส ฟอนเดลาร์ ผู้แทนองค์การอนามัยโลกประจำประเทศไทย กล่าวว่า ตลอดกิจกรรมการทบทวน UHPR ในประเทศไทย มีการแลกเปลี่ยนเรียนรู้เรื่องของการป้องกันควบคุมโรคโควิด-19 ในสถานประกอบการและผู้ประกันตน การดูแลแรงงานทุกเชื้อชาติ ในการประชุมกับผู้บริหารระดับสูง 6 การประชุม การฝึกซ้อมแผนสถานการณ์สมมติ 2 ครั้ง โดยหน่วยงานจากกระทรวงต่างๆ ที่ร่วมดำเนินมาตรการรับมือภาวะฉุกเฉินกรณีโรคโควิด-19 การตรวจเยี่ยมพื้นที่ 13 แห่ง ในพื้นที่ชลบุรีและสมุทรสาคร กิจกรรมหน่วยงานเครือข่ายและชุมชนในกรุงเทพมหานคร และสัมภาษณ์ผู้มีส่วนเกี่ยวข้องในประเด็นที่ส่งผลกระทบต่อการป้องกันควบคุมโรค ทำให้เห็นการประสานงานหลายภาคส่วนจนถึงในระดับชุมชน สิ่งที่พบคือพบว่า ประเทศไทยมีการบริหารจัดการตอบโต้ภาวะฉุกเฉินด้านสาธารณสุขกรณีโควิด-19 เป็นอย่างดี มีความยืดหยุ่น ปรับตัวไปตามสถานการณ์และเน้นการปฏิบัติได้จริง โดยพบปัจจัยสำคัญคือ มีการสนับสนุนโดยผู้บริหารระดับสูงที่กำหนดนโยบายประเทศ  มีระบบสาธารณสุขที่เข้มแข็งจากการลงทุนในระบบหลักประกันสุขภาพถ้วนหน้าและระบบปฐมภูมิมาอย่างต่อเนื่องกว่า 4 ทศวรรษ มีความร่วมมือเชื่อมต่อทุกภาคส่วน ทั้งภาครัฐ เอกชน ประชาสังคม และภาคการศึกษา รวมถึง อสม. มีกระบวนการสร้างการมีส่วนร่วมกับประชาชนและชุมชนและมีการใช้เทคโนโลยีดิจิทัล นวัตกรรมการวิจัยเพื่อการตัดสินใจบนพื้นฐานข้อมูล อย่างไรก็ตาม มองว่าไทยยังคงมีสิ่งที่สามารถพัฒนาให้ดียิ่งขึ้นได้ เพื่อลดความเปราะบางและเป็นการพัฒนาความสามารถของประเทศในการฟื้นตัวจากสถานการณ์โควิด ดังนั้นองค์การอนามัยโลกมีความตั้งใจที่จะทำงานร่วมกับประเทศไทยเพื่อฟื้นฟูประเทศให้ดียิ่งกว่าเดิมและเสริมสร้างความเท่าเทียมกัน